Selitys
Ääressä maljan ukko istuskeli,
 Ja iva ilkui hänen huulillansa,
 Kalpeeta poskeani kädellänsä
 Hän pyyhkäisi ja mulle laususkeli:

 ”Monasti vertani mä vuodattanut
 Oon otteluissa varsin verisissä,
 Vaan sano, poika, urotöissä missä
 Oot kalpeaksi poskes vaalistanut?”

 Ylpeeksi itseni mä tunsin silloin,
 Vaan jopa nöyristyin samalla kertaa
 Ja ukolle mä annoin vastuuni:

 ”Olenko urotöitä tehnyt milloin?
 En hiekalle mä vuodattanut verta,
 Mä vuodatin sen, ukko, lauluuni.”

K. S[uomalaine]–n.

Lähde: Suomalainen Virallinen Lehti 27.11.1869.

Anonyymi
Runot
Samuli Suomalainen
Suomalainen Virallinen Lehti
1869